Diari Oficial de la Generalitat Valenciana


Sumari del DOGV 5803, del 10-07-2008 (2008/8575)

ORDE de 23 de juny de 2008, de la Conselleria d'Educació, per la qual es regula l'organització i el funcionament de l'ensenyança d'anglés del nivell bàsic i del nivell intermedi, en la modalitat a distància That's English.
------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/06/23/(1)/dof/vci/html**

### Dades del document

Número de DOGV
:   5803

Data del DOGV
:   10-07-2008

Secció del DOGV
:   I. DISPOSICIONS GENERALS

Número del document
:   2008/8575


Data del document
:   23-06-2008

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * organització de l'ensenyament
    * mètode pedagògic
    * examen
    * ensenyament d'idiomes
    * ensenyament a distància
    * legislació

ORDE de 23 de juny de 2008, de la Conselleria d'Educació, per la qual es regula l'organització i el funcionament de l'ensenyança d'anglés del nivell bàsic i del nivell intermedi, en la modalitat a distància That's English. [2008/8575]
La Llei Orgànica 2/2006, de 3 de maig, d'Educació, regula en els articles 59 al 62, les ensenyances d'idiomes de règim especial.
L'article 60.3 de l'esmentada llei establix que les administracions educatives podran integrar en les escoles oficials d'idiomes les ensenyances d'idiomes a distància, i l'article 69.3 assenyala que correspon a les administracions educatives organitzar l'oferta pública d'educació a distància a fi de donar una resposta adequada a la formació permanent de les persones adultes. Esta oferta inclourà l'ús de les tecnologies de la informació i la comunicació.
El Decret 155/2007, de 21 de setembre, del Consell, regula les ensenyances d'idiomes en règim especial a la Comunitat Valenciana i establix el currículum del nivell bàsic i del nivell intermedi.
L'Orde de 31 de gener de 2008, de la Conselleria d'Educació, regula l'avaluació i promoció de les ensenyances d'idiomes de règim especial a la Comunitat Valenciana.
L'Orde de 10 de març de 2008, de la Conselleria d'Educació, regula la prova de certificació de les ensenyances de règim especial a la Comunitat Valenciana.
Per tot això, i en virtut de les competències que m'atribuïx l'article 28e) de la Llei 5/1983, de 30 de desembre, del Consell,
ORDENE
Article 1. Objecte i àmbit d'actuació
1. Esta norma té com a objecte establir les característiques i l'organització de l'ensenyança d'idioma d'anglés, a través de la modalitat a distància, corresponents als nivells bàsic i intermedi d'anglés, que establixen els articles 59 a 62 de la Llei Orgànica 2/2006, de 3 de maig, d'Educació, i el Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum de nivell bàsic i de nivell intermedi.
Tal com establix l'article 60.3 de la LOE, estes ensenyances a distància s'integraran en les escoles oficials d'idiomes.
2. Les ensenyances del nivell bàsic i del nivell intermedi s'organitzaran en nou mòduls:
a) Les ensenyances del nivell bàsic s'organitzaran en dos cursos, que comprendran els mòduls de l'1 al 5. Els mòduls de l'1 al 3 equivalen al primer curs del nivell bàsic i els mòduls del 4 i 5 equivalen al segon curs del nivell bàsic.
b) Les ensenyances de nivell intermedi s'organitzaran en dos cursos i comprendran els mòduls del 6 al 9. Els mòduls 6 i 7 equivalen al primer curs del nivell intermedi i els mòduls 8 i 9 al segon curs del nivell intermedi.
3. La superació del mòdul 5 i del mòdul 9 donarà accés a la realització de les corresponents proves de certificació del nivell bàsic i nivell intermedi, respectivament.
4. La superació de les proves a què fa referència el punt anterior donarà lloc al certificat acreditatiu d'haver superat el nivell bàsic o l'intermedi, respectivament, de les ensenyances d'anglés de règim especial. El certificat acreditatiu d'haver superat el nivell bàsic o el nivell intermedi serà expedit per la conselleria competent en matèria d'ducació a proposta de les escoles oficials d'idiomes.
5. La denominació d'estes ensenyances en la modalitat d'educació a distància és That's English
6. L'alumnat d'anglés a distància tindrà acadèmicament la consideració d'alumnat oficial d'escola oficial d'idiomes, i no podrà cursar alhora la mateixa ensenyança en règim presencial.
Article 2. Currículum
1. Pel que fa al currículum, caldrà ajustar-se al que disposa l'article 3 del Decret 155/2007, de 21 de setembre, del Consell, pel qual es regulen les ensenyances d'idiomes de règim especial a la Comunitat Valenciana i s'establix el currículum del nivell bàsic i del nivell intermedi, adaptat a la modalitat a distància, segons s'indica en esta orde.
2. La metodologia s'adaptarà a les circumstàncies específiques de l'educació de persones adultes a distància. A este efecte, s'afavorirà la incorporació de les tecnologies de la informació i de la comunicació i l'ús integrat de diversos elements i mitjans per a reforçar els recursos didàctics. Estes ensenyances es podran impartir per via telemàtica.
Article 3. Accés
1. Per al sistema d'accés a estes ensenyances, pel que fa al nivell bàsic, caldrà ajustar-se al que disposa l'article 9 del Decret 155/2007, de 21 de setembre, del Consell; i l'accés del nivell intermedi s'ajustarà al que establix l'article 13 del mencionat decret.
Per a accedir a estes ensenyances caldrà tindre 16 anys complits l'any que s'inicien els estudis. Així mateix, hi podran accedir els majors de 14 anys si l'idioma anglés no és el cursat en l'Educació Secundària Obligatòria. A més, caldrà ajustar-se als punts següents:
1.1. Nivell bàsic:
1.1.1. Per a poder matricular-se en segon curs del nivell bàsic, l'alumnat haurà de complir i acreditar alguna de les condicions següents:
a) Haver superat el primer curs del nivell bàsic de les ensenyances d'anglés en qualsevol escola oficial d'idiomes per la modalitat presencial.
b) Haver superat els mòduls 1, 2 i 3 del primer curs del nivell bàsic del programa That's English.
c) Haver superat el primer curs del cicle elemental de les ensenyances regulades en el Reial Decret 967/1988, de 2 de setembre.
d) Obtindre un informe positiu en la Valoració Inicial de l'Alumne (VIA), d'acord amb el que establix l'article 4.
1.2. Nivell intermedi
1.2.1. Per a accedir al primer curs del nivell intermedi de les ensenyances de règim especial d'anglés en la modalitat a distància serà necessari complir algun dels requisits següents:
a) Estar en possessió del títol de Batxiller si l'anglés ha sigut l'idioma cursat com a primera llengua estrangera.
b) Estar en possessió del certificat acreditatiu d'haver superat el nivell bàsic.
c) Haver superat el segon curs del cicle elemental de les ensenyances regulades en el Reial Decret 967/1988, de 2 de setembre.
d) Haver superat el mòdul 5 del segon curs del nivell bàsic.
e) Obtindre informe positiu en la Valoració Inicial de l'Alumne (VIA), d'acord amb el que establix l'article 4.
1.2.2. Per a poder matricular-se en segon curs del nivell intermedi, l'alumnat haurà de complir i acreditar alguna de les condicions següents:
a) Haver superat el primer curs del nivell intermedi de les ensenyances de l'idioma anglés en qualsevol escola oficial d'idiomes per la modalitat presencial.
b) Haver superat el mòdul 7 del primer curs del nivell intermedi del programa That's English.
c) Tindre informe positiu en la Valoració Inicial de l'Alumne (VIA) d'acord amb el que establix l'article 4.
Article 4. Valoració inicial
1. La Valoració Inicial de l'Alumne (VIA) està dirigida a aquelles persones que, tenint coneixements lingüístics previs suficients d'anglés, vullguen incorporar-se a la modalitat d'ensenyança oficial d'anglés a distància.
2. El professorat realitzarà esta valoració inicial dels alumnes per a avaluar les seues competències prèvies i iniciar el procés d'orientació.
3. L'informe positiu derivat de la VIA serà vàlid només per a l'escola oficial d'idiomes i el curs acadèmic en què es realitze, i tindrà l'únic efecte de permetre l'accés, segons cada cas, al segon curs del nivell bàsic, al primer curs del nivell intermedi o al segon curs del nivell intermedi. L'informe de la VIA s'adjuntarà a l'expedient acadèmic de l'alumne i no generarà, en cap cas, cap efecte o dret acadèmic.
4. Després de formalitzar la matrícula, tant de l'alumnat que ja ha cursat estudis en el programa That's English durant cursos anteriors com de l'alumnat de nova incorporació que no vol realitzar la VIA, cada escola oficial d'idiomes acceptarà només el nombre de sol·licituds per a realitzar la VIA fins a arribar a la quota d'alumnes que tinga assignat el programa That's English.
Les persones que sol·liciten realitzar la VIA abonaran la quantitat que, a l'efecte, disposa el Decret Legislatiu 1/2005, de 25 de febrer, pel qual s'aprova el Text Refós de la Llei de Taxes de la Generalitat de Mesures Fiscals, de Gestió Financera i Administrativa i d'Organització de la Generalitat.
La dita valoració se relaitzarà el mes de setembre.
Els que sol·liciten fer la VIA no podran efectuar la matrícula en cap curs fins que no coneguen el resultat de la seua avaluació.
Article 5. Centres
1. Esta modalitat d'ensenyança d'idiomes s'impartirà a través de les escoles oficials d'idiomes autoritzades per la Conselleria d'Educació.
2. Els centres docents autoritzats rebran el crèdit destinat a gastos de funcionament en la quantia que corresponga.
3. Els procediments acadèmics i administratius corresponents a esta modalitat d'ensenyança són els mateixos que els de la modalitat presencial, amb les excepcions imposades per les característiques específiques de l'ensenyança a distància.
La programació anual de les escoles oficials d'idiomes inclourà un apartat dedicat a esta modalitat d'ensenyança en què se'n detallaran tots els aspectes acadèmics i administratius.
4. La direcció de les escoles oficials d'idiomes organitzarà els grups i fixarà l'horari d'atenció de cada un, d'acord amb el sistema tutorial descrit en l'article 7 d'esta orde.
Les escoles oficials d'idiomes exposaran el dit horari en un lloc visible del centre abans del primer dia hàbil de la segona quinzena del mes d'octubre i comunicaran a l'alumnat matriculat el lloc on s'impartiran les tutories, l'horari d'atenció i el professorat que li correspon.
Article 6. Matriculació de l'alumnat
1. La matrícula es realitzarà per als mòduls 1, 2 i 3, que componen el primer curs del nivell bàsic; per als mòduls 4 i 5, que integren el segon curs del nivell bàsic; per als mòduls 6 i 7, que componen el primer curs del nivell intermedi, o per als mòduls 8 i 9, que integren el segon curs del nivell intermedi de l'idioma anglés en la modalitat a distància.
Estos cursos tindran la mateixa validesa acadèmica que els que impartisquen les escoles oficials d'idiomes en règim presencial.
L'alumnat que ja tinga superats alguns dels mòduls de qualsevol curs, podrà matricular-se només del mòdul o mòduls que li van quedar pendents del dit curs.
2. La matrícula per a cursar estudis d'anglés a distància es farà d'acord amb el calendari següent, de cada curs acadèmic:
a) Durant la segona setmana del mes de setembre es matricularà l'alumnat que va cursar estudis en el programa That's English durant el curs o els cursos anteriors. L'alumnat que va estar matriculat durant el curs anterior en anglés a distància tindrà assegurada la plaça per al programa That's English en la mateixa escola oficial d'idiomes en què es va inscriure, si es matricula durant este període.
b) Durant la tercera setmana del mes de setembre es matricularan les persones de nova incorporació al programa That's English que no vullguen fer la VIA. Este alumnat haurà de complir els requisits establits per a poder accedir al curs en què es matricule i no podrà sol·licitar la realització de la VIA en cap cas. Les places disponibles s'adjudicaran a este alumnat de nova incorporació per orde rigorós de sol·licitud i fins a completar la quota màxima establida per a cada curs i cada centre.
c) De l'1 al 8 d'octubre formalitzaran la matrícula les persones que hagen fet la VIA, i si hi queden places disponibles, es podran matricular aquelles persones que no ho hagen fet en les dates establides en este article.
3. La matrícula es durà a terme a les escoles oficials d'idiomes autoritzades per a impartir estes ensenyances.
Cada escola oficial d'idiomes tindrà una quota d'alumnat per a cada curs que els serà comunicada per la Direcció Territorial d'Educació corresponent.
Finalitzat el termini de matrícula, i en el cas que hi haja vacants i hi ja demandes de plaça en llista d'espera, s'obrirà novament la matrícula fins a completar les dites vacants seguint l'orde de petició contingut en la llista d'espera.
L'alumnat presentarà, en l'escola oficial d'idiomes que trie, l'acreditació dels requisits exigits per a matricular-se en cada curs. Així mateix, hi presentarà l'imprés d'inscripció degudament omplit adjuntant una fotocòpia compulsada del DNI.
En l'esmentada escola oficial d'idiomes es comprovarà que el sol·licitant reunix els requisits exigits i, en cas afirmatiu, se segellarà l'imprés d'inscripció.
El sol·licitant abonarà, cada curs acadèmic, el cost del material didàctic fixat per la Conselleria d'Educació a proposta del Ministeri d'Educació, Política Social i Esport, la qual cosa donarà dret a l'alumne a rebre el dit material, a més del suport tutorial.
Una vegada feta la inscripció, l'alumnat que es matricule per primera vegada en l'escola oficial d'idiomes, abonarà, en concepte d'obertura d'expedient, la taxa que establisca a l'efecte el Decret Legislatiu 1/2005, de 25 de febrer, pel qual s'aprova el Text Refós de la Llei de Taxes de la Generalitat.
La matrícula quedarà formalitzada una vegada realitzats els pagaments anteriors i quan els impresos corresponents, degudament validats per l'entitat bancària, siguen entregats en l'escola oficial d'idiomes respectiva, dins del termini establit. Després de la matrícula, l'alumnat rebrà el material didàctic corresponent al curs en què es matricule.
En el cas que no s'entreguen els impresos validats per l'entitat bancària dins del termini que establisca a l'efecte cada escola oficial d'idiomes, l'alumnat perdrà el dret a la reserva de plaça.
4. Els integrants de famílies nombroses tenen dret al descompte total o parcial del pagament del material didàctic, segons la categoria:
a) Primera categoria (famílies de 3 a 4 fills), tindran una reducció del 50%.
b) Segona categoria i honor (més de 4 fills), descompte total del pagament de material didàctic. Els que sol·liciten este dret han d'acreditar, a la secretaria de l'escola oficial d'idiomes, la seua condició aportant el corresponent títol oficial actualitzat de família nombrosa amb una fotocòpia d'este títol, la qual, una vegada confrontada amb l'original, quedarà arxivada en l'expedient de l'alumne.
5. El professorat que siga funcionari docent en actiu d'ensenyances no universitàries tindrà una reducció del 50% en el pagament del material didàctic. Per a acollir-se a esta reducció, haurà de presentar en la secretaria de l'escola oficial d'idiomes una certificació, expedida pel director del centre públic en què estiga destinat, de la seua condició de docent en actiu. Si un professor és repetidor, no tindrà descompte i pagarà en concepte de material didàctic com qualsevol altre alumne repetidor.
6. Les reduccions previstes en els apartats 4 i 5 no són acumulables entre si, ni aplicables als alumnes repetidors.
7. L'alumnat que ja haja estat matriculat en un curs anterior i no haja promocionat, podrà matricular-se dels mòduls no superats abonant la quantitat que, per a cada curs escolar, establisca la Conselleria d'Educació a proposta del Ministeri d'Educació, Política Social i Esport. En este cas, la matrícula quedarà formalitzada una vegada realitzat el pagament corresponent i quan els impresos, degudament validats per l'entitat bancària, siguen entregats en l'escola oficial d'idiomes respectiva, dins dels terminis que establix el present article.
8. En cap cas es tornarà la quantitat corresponent a la taxa abonada a la Generalitat en concepte d'obertura d'expedient.
Una vegada formalitzada la matrícula, només serà procedent la devolució de la quantitat abonada pel material didàctic en els supòsits en què la dita matrícula haja de ser anul·lada per causes no imputables a l'interessat. En este sentit el procediment que se seguirà serà:
La persona interessada presentarà, en l'escola oficial d'idiomes on va formalitzar la matrícula, la corresponent instància de sol·licitud degudament justificada.
La direcció de l'escola oficial d'idiomes enviarà la dita instància, una còpia de la sol·licitud de matrícula, la documentació aportada per l'alumne i les consideracions que crega oportunes al Servici de Planificació Educativa Ordinària i Necessitats Específiques, de la Direcció General d'Ordenació i Centres Docents.
En el termini de sis mesos, la Direcció General d'Ordenació i Centres Docents resoldrà si la dita devolució és procedent.
La Direcció General d'Ordenació i Centres Docents, en els casos en què siga procedent la devolució, ho comunicarà a l'entitat bancària, que expedirà un xec nominatiu a favor de l'interessat, el qual li serà entregat en l'escola oficial d'idiomes amb la devolució prèvia del material didàctic i de l'imprés original d'inscripció.
El Servici de Planificació Educativa Ordinària i Necessitats Específiques comunicarà la resolució a la persona interessada.
9. Amb relació a les sol·licituds de trasllat de matrícula de l'alumnat del curs d'ensenyança de l'idioma anglés a distància That's English, el procediment que se seguirà serà el següent:
La persona interessada presentarà en l'escola oficial d'idiomes on estiga matriculada la sol·licitud de trasllat de matrícula acompanyada de la documentació oportuna que justifique el trasllat.
La direcció de l'escola oficial d'idiomes d'origen dirigirà, al director de l'escola oficial d'idiomes receptora, la dita sol·licitud.
La direcció de l'escola oficial d'idiomes receptora comunicarà per escrit al director de l'escola oficial d'idiomes d'origen l'acceptació o no del trasllat.
En el cas que el trasllat siga acceptat, l'escola oficial d'idiomes d'origen traslladarà la matrícula de l'alumne, adjuntant a la documentació el resguard que acredite que l'alumne ha satisfet el pagament de la taxa administrativa corresponent per trasllat de matrícula.
En tot cas, el director de l'Escola oficial d'Idiomes d'origen comunicarà a l'interessat la resolució de la seua sol·licitud.
Amb relació a l'admissió de sol·licituds de trasllat de matrícula, l'escola oficial d'idiomes receptora actuarà d'acord amb els criteris següents:
Serà acceptat el trasllat sempre que hi haja places vacants en l'escola oficial d'idiomes per a la qual se sol·licita el trasllat.
No obstant això, en aquells casos en què el motiu del trasllat siga el canvi de residència o de domicili laboral, i fins i tot en el cas que no hi haja places vacants, s'admetrà el trasllat a l'efecte que l'alumne puga ser avaluat, però sense dret a l'assistència a les tutories presencials.
Article 7. Professorat
1. El professorat impartirà les tutories, realitzarà el procés d'avaluació i firmarà els documents academicoadministratius i d'avaluació corresponents.
Quan el nombre de professors d'escoles oficials d'idiomes que hagen manifestat disposició per a impartir el That's English siga superior als necessaris per a atendre els grups d'alumnes establits, s'aplicarà el criteri, quant a l'orde d'elecció, que regula esta situació en la normativa aplicable a les escoles oficials d'idiomes.
Si això fóra necessari, este professorat podrà impartir l'acció tutorial en les dependències d'un centre educatiu de la localitat diferent d'aquell que es trobe autoritzat per a impartir les dites ensenyances.
2. Cada professor dedicat exclusivament a impartir el curs That's English distribuirà les 18 hores lectives setmanals de la manera següent:
a) 12 hores dedicades a tutories grupals, dirigides a 12 grups diferents, de 50 alumnes cada un. No obstant això, i de manera excepcional, la Direcció Territorial d'Educació corresponent podrà autoritzar la constitució de grups amb una ràtio superior a 50 alumnes.
b) 3 hores dedicades a tutories individuals, a fi d'atendre l'alumnat dels 12 grups.
c) 3 hores dedicades a tutoria a distància (telemàtica-telefònica), per a atendre l'alumnat dels 12 grups.
En cas que un professor tinga una dedicació horària parcial al programa That's English, la distribució del seu horari lectiu setmanal a les distintes tutories es realitzarà, depenent del nombre de grups que atenga, segons les directrius que, a l'efecte, li remetrà la Direcció Territorial d'Educació corresponent.
3. Els objectius de l'acció tutorial són:
a) Afavorir el desenrotllament de la destresa comunicativa d'expressió oral i la seua integració amb les altres destreses en el context d'una tasca d'interacció.
b) Orientar en les tècniques i estratègies que faciliten el procés d'aprenentatge de l'idioma anglés, així com tractar les possibles dificultats que es presenten a l'alumnat per a ajudar-lo a superar-les.
4. El professorat de les escoles oficials d'idiomes dedicat a impartir el curs d'anglés a distància That's English atendrà l'alumnat per mitjà de tutories, tant presencials com a distància. Ambdós tipus de tutories es computaran com a hores lectives del professorat.
Ateses les característiques de l'ensenyança a distància i el tipus d'alumnat que s'hi acull, es garantirà una oferta múltiple i flexible, tant de tutories presencials com a distància, que possibilite la millor atenció a l'alumnat, amb el nombre més gran possible de dies a la setmana, tant al matí com a la vesprada-nit, per a la qual cosa el professorat encarregat d'impartir el curs That's English elaborarà un pla d'actuació, a fi d'assolir els objectius de l'acció tutorial esmentats.
El dit pla d'acció tutorial comprendrà els següents tipus de tutories:
a) Tutories presencials:
Tutories grupals: es tracta de sessions de suport tutorial col·lectives, d'assistència voluntària per a l'alumnat. S'hi desenrotllaran els objectius i s'hi informarà sobre els continguts i el pla de treball del curs, així com sobre les activitats que els alumnes han d'assolir.
S'establirà una hora setmanal per cada grup de cada curs. Cada grup estarà constituït per 50 alumnes.
Cada professor dedicat exclusivament a impartir That's English atendrà 12 grups diferents de 50 alumnes cada un.
Tutories individuals: s'hi tractaran aquells aspectes que puga plantejar cada alumne respecte al seu procés educatiu i d'aprenentatge.
S'impartiran tutories individuals dels distints cursos, en diferents torns, tant al matí com a la vesprada-nit.
Setmanalment, cada professor-tutor dedicat exclusivament a impartir el programa That's English destinarà 3 hores a les tutories individuals per a atendre l'alumnat dels seus 12 grups.
b) Tutories a distància: telemàtiques-telefòniques.
Atesa la importància motivacional i pedagògica de les tutories a distància, el professorat tindrà disponibilitat horària per a elaborar i revisar el material pedagògic i didàctic dirigit a l'alumnat i aconseguir una acció urgent d'anada i tornada dels materials didàctics remesos tant pel professorat com per l'alumnat.
Cada professor-tutor dedicat exclusivament a impartir el programa That's English destinarà 3 hores a la setmana a les tutories a distància, a fi d'atendre l'alumnat dels seus 12 grups.
Article 8. Els mitjans didàctics
El Servici d'Ordenació Acadèmica de la Direcció General d'Ordenació i Centres Docents coordinarà la distribució dels mitjans didàctics després d'haver-los rebut.
Article 9. Avaluació i certificació
1. La superació del primer curs del nivell bàsic donarà accés directe al segon curs del dit nivell, i la superació del primer curs del nivell intermedi donarà accés directe al segon curs del dit nivell.
L'avaluació del progrés dels alumnes es realitzarà per mitjà de les corresponents proves relatives a cada mòdul, a més d'una prova presencial al final de cada un.
L'alumne que haja sigut avaluat positivament en un mòdul no haurà de tornar a cursar-lo mentres continue en la modalitat d'ensenyança a distància.
L'alumne tindrà dret a estar matriculat en el mateix curs sense subjecció a cap límit de permanència i a poder acollir-se a una convocatòria cada any per a superar el curs.
Els alumnes que, des del règim d'ensenyança a distància, s'incorporen al règim presencial hauran de cursar completament el curs corresponent si tenen pendent de superació algun dels mòduls d'este. En tot cas, per a esta incorporació, els alumnes no podran haver esgotat prèviament el màxim de permanència estipulat en el dit curs en el règim presencial.
2. Proves presencials dels mòduls corresponents al nivell bàsic i al nivell intermedi.
Les proves presencials es faran després de la finalització de cada mòdul.
2.1. Proves del primer curs del nivell bàsic. Per al primer curs del nivell bàsic, es realitzaran les següents convocatòries de proves presencials d'avaluació dels mòduls:
a) Primera convocatòria: correspondrà a l'avaluació dels continguts del mòdul 1.
b) Segona convocatòria: recuperació del mòdul 1 i avaluació dels continguts del mòdul 2.
La recuperació del mòdul 1 haurà de realitzar-se abans de les proves d'avaluació del mòdul 2, atés que només es podran presentar a estes proves els alumnes que hagen superat el mòdul 1.
c) Tercera convocatòria: recuperació dels mòduls 1 i 2 i avaluació del mòdul 3.
Esta convocatòria es farà el mes de juny. La recuperació del mòdul 1 haurà de realitzar-se abans de les proves de recuperació del mòdul 2, ja que només es podran presentar a la recuperació del mòdul 2 els alumnes que hagen superat el mòdul 1. La recuperació del mòdul 2 haurà de realitzar-se abans de les proves d'avaluació del mòdul 3, atés que només s'hi podran presentar els alumnes que hagen superat el mòdul 2. Per tant, només es podran presentar a la prova d'avaluació del mòdul 3 els alumnes que tinguen superats els mòduls 1 i 2.
d) Quarta convocatòria: recuperació del mòdul 3.
Només es podran presentar a la prova de recuperació del mòdul 3 els alumnes que tinguen superats els mòduls 1 i 2.
2.2. Proves per al segon curs de nivell bàsic i els dos cursos del nivell intermedi.
Es realitzaran les següents convocatòries de proves presencials d'avaluació dels mòduls 4, 5, 6, 7, 8 i 9.
a) Primera convocatòria: avaluació dels mòduls 4, 6 i 8.
Correspondrà a l'avaluació dels continguts del mòdul 4 (per a l'alumnat de segon curs de nivell bàsic), del mòdul 6 (per a l'alumnat del primer curs del nivell intermedi), i del mòdul 8 (per a l'alumnat del segon curs del nivell intermedi).
b) Segona convocatòria: recuperació dels mòduls 4, 6 i 8, i avaluació dels mòduls 5, 7 i 9.
Recuperació dels mòduls 4, 6 i 8: la recuperació dels mòduls 4, 6 i 8 haurà de realitzar-se abans de les proves d'avaluació dels mòduls 5, 7 i 9, atés que només es podran presentar a les proves d'avaluació dels mòduls 5, 7 i 9 els alumnes que hagen superat els mòduls 4, 6 i 8, respectivament.
Proves d'avaluació dels mòduls 5, 7 i 9: s'avaluaran els continguts del mòdul 5 (per a l'alumnat de segon curs del nivell bàsic), del mòdul 7 (per a l'alumnat del primer curs del nivell intermedi) i del mòdul 9 (per a l'alumnat del segon curs del nivell intermedi).
c) Tercera convocatòria: recuperació de tots els mòduls 4, 5, 6, 7, 8 i 9.
La tercera convocatòria es realitzarà el mes de juny.
La recuperació dels mòduls 4, 6 i 8 s'haurà de fer abans de les proves de recuperació dels mòduls 5, 7 i 9, ja que només es podran presentar a la recuperació dels mòduls 5, 7 i 9 els alumnes que hagen superat els mòduls 4, 6 i 8, respectivament.
3. La prova d'expressió oral dels mòduls 7 i 9 serà obligatòria per a tots els alumnes.
4. A través del butlletí informatiu, l'alumnat que haja obtingut una qualificació positiva en l'avaluació de cada mòdul rebrà una acreditació de superació del mòdul corresponent, expedida pel tutor que tinga assignat. Esta acreditació garantirà la validesa dels mòduls superats a l'efecte d'esta modalitat educativa i s'ajustarà al model que figura en l'annex I.
5. Els documents d'avaluació seran l'expedient acadèmic i les actes de qualificació.
Els alumnes podran sol·licitar una certificació de les dades recollides en el seu expedient acadèmic que serà firmada pel secretari del centre amb el vistiplau del director.
Els expedients acadèmics i les actes de qualificació s'arxivaran i es custodiaran en la secretaria del centre.
Les actes de qualificació s'ajustaran al model que figura en l'annex II de la present orde.
De conformitat amb el que disposa l'apartat h) de l'annex II del Reial Decret 1629/2006, de 29 de desembre, pel qual es fixen els aspectes bàsics de currículum de les ensenyances d'idiomes del règim especial regulades per la Llei Orgànica 2/2006, de 3 de maig, d'Educació, les qualificacions finals s'expressaran en els termes següents: apte o no apte.
Al final de cada un dels cursos de cada nivell s'estendran les actes de qualificació. Estes actes inclouran la relació nominal d'alumnes, estaran diferenciades segons les destreses de què conste la prova final i especificaran la qualificació del curs. Seran firmades pel professor del curs i hauran de disposar del vistiplau del cap del departament corresponent.
6. Per a la certificació d'estes ensenyances caldrà ajustar-se al que disposen, a l'efecte, els articles 11 i 15 del Decret 155/2007, de 21 de setembre, del Consell.
Per a l'obtenció del certificat del nivell intermedi, s'haurà de superar una prova de certificació després de superar el mòdul 9, del segon curs del nivell intermedi.
Article 10. Difusió
1. Les direccions de les escoles oficials d'idiomes i la Inspecció Educativa vetlaran pel compliment de totes les normes contingudes en esta orde.
2. Les direccions territorials d'Educació resoldran els problemes que puguen sorgir en l'aplicació d'esta orde en l'àmbit de les seues competències
DISPOSICIÓ DEROGATÒRIA
Única
Queden derogades les normes del mateix rang o d'un rang inferior que s'oposen al que establix esta orde.
DISPOSICIÓ FINAL
Única
Esta orde entrarà en vigor l'endemà de ser publicada en el Diari Oficial de la Comunitat Valenciana.
València, 23 de juny de 2008
El conseller d'Educació,
ALEJANDRO FONT DE MORA TURÓN


Còpia Permalink ELI